РЕГЛАМЕНТ ЗА ИЗПЪЛНЕНИЕ (ЕС) 2022/1309 НА КОМИСИЯТА

от 26 юли 2022 година

за изменение и поправка на Регламент за изпълнение (ЕС) 2018/2019 по отношение на определени растения за засаждане от вида Malus domestica с произход от Украйна и Сърбия

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 42, параграф 4, първа алинея от него,

като има предвид, че:

(1) Въз основа на предварителна оценка, с Регламент за изпълнение (ЕС) 2018/2019 на Комисията (2) е изготвен списък на високорисковите растения, растителни продукти и други обекти.

(2) С Регламент за изпълнение (ЕС) 2018/2018 на Комисията (3) се установяват конкретни правила относно процедурата за извършване на оценката на риска, посочена в член 42, параграф 4 от Регламент (ЕС) 2016/2031, по отношение на тези високорискови растения, растителни продукти и други обекти.

(3) След предварителна оценка един вид и 34 рода растения за засаждане с произход от трети държави бяха включени в приложението към Регламент за изпълнение (ЕС) 2018/2019 като високорискови растения. Това приложение включва рода Malus Mill.

(4) На 18 октомври 2019 г. Украйна подаде до Комисията искане за износ за Съюза на невкоренени подложки и присадени растения за засаждане на възраст между една и три години, във вегетативен покой, принадлежащи към вида Malus domestica. Искането беше подкрепено със съответното техническо досие.

(5) На 30 септември 2021 г. Европейският орган за безопасност на храните („Органът“) прие научно становище относно оценката на риска от стоката, състояща се от растения от вида Malus domestica с произход от Украйна (4). Органът определи Lopholeucaspis japonica, Eotetranychus prunicola, вируса на пръстеновидните петна по тютюна и Erwinia amylovora като вредители, които са от значение за посочените растения за засаждане.

(6) Органът направи оценка на мерките за намаляване на риска, описани в досието, по отношение на Lopholeucaspis japonica, Eotetranychus prunicola и вируса на пръстеновидните петна по тютюна и оцени вероятността стоката да бъде свободна от тези вредители. По отношение на Erwinia amylovora Органът направи оценка дали са изпълнени специалните изисквания за въвеждане и движение в рамките на посочените защитени зони, изброени в точка 9 от приложение X към Регламент за изпълнение (ЕС) 2019/2072 на Комисията (5), на растения от рода Malus Mill., различни от плодове и семена.

(7) Въз основа на научното становище на Органа фитосанитарният риск от въвеждането в Съюза на невкоренени подложки и присадени растения за засаждане, на възраст до три години, във вегетативен покой, принадлежащи към вида Malus domestica, с произход от Украйна, се смята за приемлив, при условие че са спазени съответните специални изисквания за внос, определени в приложение VII към Регламент за изпълнение (ЕС) 2019/2072, и специалните изисквания за защитените зони, установени в точка 9 от приложение X към същия регламент.

(8) Lopholeucapsis japonica и вирусът на пръстеновидните петна по тютюна са включени в списъка на карантинните вредители от значение за Съюза в приложение II към Регламент за изпълнение (ЕС) 2019/2072. Erwinia amylovora е включен в списъка като карантинен вредител по отношение на защитена зона и като регулиран некарантинен вредител от значение за Съюза съответно в приложения III и IV към Регламент за изпълнение (ЕС) 2019/2072, а в точка 9 от приложение X към посочения регламент са въведени специални изисквания за предотвратяване на навлизането и разпространението на вредителя в рамките на посочените защитени зони.

(9) Eotetranychus prunicola все още не е включен в списъка на карантинните вредители от значение за Съюза. Въпреки това, въз основа на доказателства, предоставени от държавите членки, въздействието на този вредител върху растенията гостоприемници в Съюза не е значително. Следователно не са необходими изисквания за внос по отношение на този вредител.

(10) Поради това е целесъобразно вече да не се смятат за високорискови невкоренени подложки и присадени растения за засаждане, на възраст до три години, във вегетативен покой, принадлежащи към вида Malus domestica, с произход от Украйна.

(11) С Регламент за изпълнение (ЕС) 2020/1361 на Комисията (6) беше изменен Регламент за изпълнение (ЕС) 2018/2019, като беше уточнено, че е забранено въвеждането в Съюза на Malus Mill., различни от невкоренени присадени растения за засаждане на възраст между една и две години, във вегетативен покой, принадлежащи към вида Malus domestica, с произход от Сърбия. Поради пропуск обаче в посочения регламент не се посочва, че тези растения за засаждане следва да бъдат без листа съгласно съответното научно становище на ЕОБХ (7). Следователно този пропуск следва да бъде поправен.

(12) Приложението към Регламент за изпълнение (ЕС) 2018/2019 следва да бъде съответно изменено и поправено.

(13) За да се спазят задълженията на Съюза, произтичащи от Споразумението на Световната търговска организация за санитарните и фитосанитарните мерки (8), вносът на невкоренени подложки и присадени растения за засаждане, на възраст до три години, във вегетативен покой, принадлежащи към вида Malus domestica, с произход от Украйна, следва да бъде възобновен във възможно най-кратък срок.

(14) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложението към Регламент за изпълнение (ЕС) 2018/2019 се изменя и поправя в съответствие с приложението към настоящия регламент.

Член 2 Настоящият регламент влиза в сила на третия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 26 юли 2022 година. За Комисията Председател Ursula VON DER LEYEN

(1) ОВ L 317, 23.11.2016 г., стр. 4.

(2) Регламент за изпълнение (ЕС) 2018/2019 на Комисията от 18 декември 2018 г. за изготвяне на временен списък на високорискови растения, растителни продукти или други обекти по смисъла на член 42 от Регламент (ЕС) 2016/2031, както и списък на растения, за чието въвеждане в Съюза не се изискват фитосанитарни сертификати по смисъла на член 73 от посочения регламент (ОВ L 323, 19.12.2018 г., стр. 10).

(3) Регламент за изпълнение (ЕС) 2018/2018 на Комисията от 18 декември 2018 г. за установяване на конкретни правила относно процедурата за извършване на оценката на риска на високорискови растения, растителни продукти и други обекти по смисъла на член 42, параграф 1 от Регламент (ЕС) 2016/2031 на Европейския парламент и на Съвета (ОВ L 323, 19.12.2018 г., стр. 7).

(4) Група на ЕОБХ по растително здраве, 2021 г. Scientific Opinion on the commodity risk assessment of Malus domestica plants from Ukraine („Научно становище относно оценката на риска от стоката, състояща се от растения от вида Malus domestica от Украйна“). EFSA Journal (Бюлетин на ЕОБХ) 2021; 19(11):6909, стр. 58, https:// doi.org/10.2903/j.efsa.2021.6909.

(5) Регламент за изпълнение (ЕС) 2019/2072 на Комисията от 28 ноември 2019 г. за установяване на еднакви условия за изпълнението на Регламент (ЕС) 2016/2031 на Европейския парламент и на Съвета за защитните мерки срещу вредителите по растенията, за отмяна на Регламент (ЕО) № 690/2008 на Комисията и за изменение на Регламент за изпълнение (ЕС) 2018/2019 на Комисията (ОВ L 319, 10.12.2019 г., стр. 1).

(6) Регламент за изпълнение (ЕС) 2020/1361 на Комисията от 30 септември 2020 г. за изменение на Регламент за изпълнение (ЕС) 2018/2019 по отношение на определени растения за засаждане от вида Malus domestica с произход от Сърбия и определени растения за засаждане от видовете Acer japonicum Thunberg, Acer palmatum Thunberg и Acer shirasawanum Koidzumi с произход от Нова Зеландия (ОВ L 317, 1.10.2020 г., стр. 1).

(7) Група на ЕОБХ по растително здраве, 2020 г. Scientific Opinion on the commodity risk assessment of Malus domestica plants from Serbia („Научно становище относно оценката на риска от стоката, състояща се от растения от вида Malus domestica от Сърбия“). EFSA Journal (Бюлетин на ЕОБХ) 2020;18(5):6109, стр. 53. https://doi.org/10.2903/j.efsa.2020.6109.

(8) Споразумение за санитарните и фитосанитарните мерки (прието на 15 април 1994 г., влязло в сила на 1 януари 1995 г.; UNTS, том 1867, стр. 493); Световна търговска организация, https://www.wto.org/english/tratop_e/sps_e/spsagr_e.htm.